J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2023. június 30-i rendkívüli nyílt üléséről***

Rendelet: 11/2023 (VI.30.)

Határozat: 62-71/2023 (VI.30.)

***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2023. június 30-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok |
| *Távol van:* | - |
| *Tanácskozási joggal meghívottak közül jelen van:* | |
|  | dr. Stepics Anita jegyző  dr. Fábián Ágnes aljegyző  Kósi Eszter irodavezető  Körmendy-Szalai Mónika irodavezető  Tubolyné Balázs Nóra irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 12 fővel jelen van, az határozatképes, az ülést 8 órakor megnyitja. Elmondja, a napirendben a plusz 1 előterjesztés szerepel már, de az ezzel kapcsolatos anyagot a képviselők később megkapták. Ezen felül 2 előterjesztést szeretnének kérni, hogy vegye napirendre a Testület. Egyrészt a víziközmű gft módosítása, amit 9. napirendi pontként, másrészt az ipari park kérelme, amit pedig 10. napirendi pontként javasol felvenni. Kérdés és vélemény hiányában kéri a módosított napirend elfogadását.

A Képviselő-testület a napirendet 12 igen szavazattal elfogadja, és a következő módosított napirendet hagyja jóvá:

N A P I R E N D

Nyilvános ülés keretében:

1. Körmend város településrendezési eszközeinek 12. számú módosításának végső elfogadása.

Előterjesztő: **Bebes István** polgármester

1. 2023- BM utak felújítása: Akác és Béke utca- fedezetkiegészítés.

Előterjesztő: **Bebes István** polgármester

1. Ingatlanértékesítési kérelem megtárgyalása.

Előterjesztő: **Bebes István** polgármester

1. Vételi jog alapítása helyett adásvételre áttérés.

Előterjesztő: **Bebes István** polgármester

1. Csatlakozás a lakossági LED- csere programhoz.

Előterjesztő: **Bebes István** polgármester

1. Védőnői feladatátadásról megállapodás megtárgyalása

Előterjesztő: **Bebes István** polgármester

1. Hulladékgazdálkodás átalakítása- tájékoztatás.

Előterjesztő: **Bebes István** polgármester

8.Pályázat beadása a Miniszterelnökség aktív Magyarországért felelős államtitkára által kiírt az Élmény- és Szabadidősport Programra

Előterjesztő: **Bebes István** polgármester

9.Gördülő Fejlesztési Terv (GFT) módosítási, a 2023 – 2037 közötti időszakra

Előterjesztő: **Bebes István** polgármester

10.Ipari park kérelme

Előterjesztő: **Bebes István** polgármester

Zárt ülés kertében:

1. Pályázati eljárás kiírása –ingatlanértékesítés

Előterjesztő: **Bebes István** polgármester

**N A P I R E N D:**

**1./ Körmend város településrendezési eszközeinek 12. számú módosításának végső elfogadása.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy magánszemély kezdeményezésére már korábban döntött a Testület a HÉSZ módosításáról azért, hogy a 790/1 helyrajzi számú terület különleges közlekedési építési övezetbe kerülhessen garázsok építése céljából. Az eljárás lefolytatásra került, az állami főépítész támogató záróvéleményt adott, így határozathozatal, valamint rendeletmódosítás történhet meg.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további vélemény hiányában kéri a határozati és rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**62****/2023. (VI.30.) önkormányzati határozat**

Körmend Város Önkormányzata Képviselő-testülete Körmend város településszerkezeti tervéről szóló többször módosított 269/2016. (XI.24.) számú képviselő-testületi határozatát (továbbiakban: Határozat) a 6/2023. (II. 9.) számú képviselő-testületi határozat, mint településfejlesztési döntés figyelembe vételével a véleményezési eljárás lefolytatását követően, az Állami Főépítész VA/ÁFI/310-6/2023 számon kiadott, 2023. június 15-én kelt záró szakmai véleményében megadott hozzájárulásával a kihirdetést követő napi hatállyal az alábbiak szerint módosítja:

* + 1. A Határozat 1. melléklete (településszerkezeti tervlap) helyébe jelen határozat 1. melléklete lép.
    2. A Határozat 2. melléklete (szerkezeti terv leírása) jelen határozat 2. melléklete szerint módosul.
    3. A Határozat 3. melléklete (változások ütemezése) jelen határozat 3. melléklete szerint módosul.
    4. A Határozat 4. melléklete (területrendezési tervvel való összhang igazolása) jelen határozat 4. melléklete szerint módosul.
    5. A Határozat 5. melléklete (biológiai aktivitásérték számítása) jelen határozat 5. melléklete szerint módosul.
    6. A Határozat 6. melléklete (területi mérleg számítása) jelen határozat 6. melléklete szerinti melléklettel egészül ki.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**11****/2023. (VI.30) önkormányzati rendelet**

Körmend Város Építési Szabályzatáról szóló 11/2017. (VI.23.) önkormányzati rendelet módosításáról

**2./ 2023- BM utak felújítása: Akác és Béke utca- fedezetkiegészítés**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy tavalyi évben is nyert az Önkormányzat BM utas pályázata, amely az Akác és a Béke utca felújítására lett benyújtva. A közbeszerzési eljárás során az ajánlatok megajánlásait az előterjesztés tartalmazza. A pályázat megvalósítására a költségvetésben nettó 63,.991.948 forint áll rendelkezésre, míg a legjobb ajánlattevő ajánlati ára összesen nettó 70.044.268 forint. A különbözet nettó 6.052.320 + ÁFA , így ennyi fedezetkiegészítésre lenne szükség.

Dr. Hadnagy Ádám képviselő-testületi tag szeretné megkérdezni, hogy a Béka utca egésze lesz-e felújítva.

Bebes István polgármester elmondja, ebben a pályázatban, melyet már korábban is jelzett, nincs benne az Béke utca egésze. Egy része van benne, nyilván igyekeznek tárgyalni, hogy a Városgondnokság költségvetésében van- e ilyen lehetőség, hogy ezeket meg tudják valósítani, erről a tárgyalások még hátravannak. Jelen pillanatban ez a pályázat a Béke utca egy nagyobb szakaszáról szól, de nyilván arra törekednek, hogy az egész meg tudjon történni, de arra más forrást kell találniuk.

Dr. Hadnagy Ádám képviselő-testületi tag érdeklődik, mekkora az esélye annak, hogy meglesz az egész utca felújítása.

Bebes István polgármester elmondja, költségvetésen múlik.

Dr. Hadnagy Ádám képviselő-testületi tag elmondja, így ezt nem tudja támogatni. Ha csak töredéke lesz felújítva, akkor, mint a 7. számú választókörzet képviselője nem tudja támogatni, fél megoldásnak találja.

Bebes István polgármester elmondja, ilyen feltételeket nem adhatnak a Belügyminisztériumnak. Van egy nyertes pályázatuk, melyet vagy megvalósítanak, vagy nem. Ha ehhez forrást tudnak találni, ezt segíteni fogják, de ehhez a feltételhez kötni egy pályázat támogatását, azt nem tudják megtenni.

Dr. Hadnagy Ádám képviselő-testületi tag kérdezi, melyik része nem lesz felújítva az utcának?

Tubolyné Balázs Nóra irodavezető elmondja, a keleti szakasz nincs benne a pályázatban, tehát a kisebbik szakasz. A Legény és a Munkácsy utca közötti szakasz van benne a pályázatban.

Dr. Hadnagy Ádám képviselő-testületi tag kérdezi, hogy akkor a Munkácsy és a Honvéd utca közötti szakasz nem lesz meg?

Bebes István polgármester elmondja, ebből a pályázatból igen, de a korábbiakban is említette, hogy a Városgondnoksággal tárgyalnak ennek megoldásáról.

Szlávik Csaba képviselő-testületi tag elmondja, rendben van, ami a határozati javaslatban szerepel, hogy az éves költségvetés 6. számú mellékelte fog módosulni. Kérdezi, a bevétel melyik oldala fog módosulni. Van- e a Pénzügyi Bizottságnak valami javaslata, miként tudnák a bevételt módosítani.

Bebes István polgármester elmondja, a Pénzügyi Bizottságnak jelen pillanatban valószínűleg nincs javaslata, de a mai napon van egy olyan előterjesztés, ahonnan bevétel származhat, és abból tudnak ide csoportosítani.

Szlávik Csaba képviselő-testületi tag elmondja, egyetért az utak javításával kapcsolatban, de neki a pénzügyi dolgok nem állnak össze. Rendben, hogy a kiadási oldalt változtatják, de mi lesz a bevételi oldallal?

Bebes István polgármester elmondja, hogy van egy előterjesztés a Képviselő-testület asztalán ingatlanértékesítésre. Ha azt a Testület támogatja, az nyilván forrásoldalról lehetőséget biztosít, akkor onnantól kezdve ez a polémia közöttük nincs.

Szlávik Csaba képviselő-testületi tag elmondja, hogy a költségvetés nagyon nagy hiánnyal működik. Az a bevétel, amely majd később fog jönni, az a hiány pótlására szolgál majd. Ezért kérdezi, van -e előreláthatólag olyan lehetőség, amellyel plusz bevételhez jutnának.

Bebes István polgármester elmondja, azokat a bevételi lehetőségeket általában más pályázatokból is igyekszik az Önkormányzat megszerezni. Többek között a REKI pályázat forrásai is adhatnak erre lehetőséget. Ezeket benyújtották, döntött erről a Képviselő-testület. Nyilván azokat a lehetőségeket, amelyek a költségvetés jobbá tételét célozzák, azokat nagyobb részben meg tudják oldani. Az, hogy a többi részét tudják fedezni, ahhoz bizonyos döntéseket a Testületnek meg kell hozni.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**63****/2023. (VI.30.) önkormányzati határozat**

Körmend Város Önkormányzata Képviselő-testülete a Körmend, Akác utca és Béke utca burkolatfelújítására kiírt közbeszerzési eljárás során beérkezett ajánlatok ismeretében úgy dönt, hogy a 2023. évi költségvetés 6. sz. mellékletének BMÖFT/-6/2022 Belterületi utak (Akác, Béke) elnevezésű költségvetési sorát nettó 63.991.948 Ft. összegről nettó 70.044.268 FT. összegre, ÁFA sorát 17.277.826 FT. összegről 18.911.952 Ft. összegre, bruttó összesen sorát 81.269.774 Ft. összegről 88.956.220 Ft. összegre módosítja.

**3./ Ingatlanértékesítési kérelem megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2022. februárjában a Testület döntött arról, hogy telket értékesít Orbán Zoltán és Targuba Nóra részére, azzal, hogy a későbbi közművesítés költségeit a vevők fedezik, melyre vonatkozóan biztosítékot kellett adniuk az Önkormányzatnak. Ezt követően az Önkormányzat több, a vevőkkel még szomszédos ingatlantulajdonosnak is értékesítette a házuk mögött lévő telkeket. Orbán Zoltán és Targuba Nóra kérelmezők most újabb telekvásárlási igényt nyújtottak be a körmendi 1407/88 helyrajzi számú ingatlanra, amely a térképpel jelölve van. Az értékbecslő 2022-ben az egész Hunyadi utcai beépítetlen terület fajlagos értékét 2625 Ft/m² összegben állapította meg, erre tevődik rá az ÁFA. Az értékbecslő álláspontja szerint az érték ma is tartható.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

További kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**64****/2023. (VI.30.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 1407/88 hrsz-ú, kivett beépítetlen terület megjelölésű ingatlant Orbán Zoltán és Targuba Nóra Körmend, Hunyadi utca 89. szám alatti lakosok részére az értékbecslő által meghatározott 2625 Ft/m2 + ÁFA, azaz 3.869.250 Ft + ÁFA vételárért akként, hogy a Vevők ½- ½ arányban válnak az ingatlan tulajdonosaivá.

Az értékesítés feltételei az alábbiak:

* A Vevők a vételárat egyösszegben, az adásvételi szerződés megkötésétől számított 30 napon belül kötelesek megfizetni.
* A Vevők viselik az adásvétellel kapcsolatos valamennyi költséget.
* Az adásvételi szerződésben szerepeltetni kell, hogy amennyiben a vétel tárgyát képező ingatlan közművesítése megtörténik (akár az Önkormányzat, akár esetlegesen más beruházó által), abban az esetben a Vevőknek viselniük kell a vétel tárgyát képező ingatlanra eső közművesítés költségeit, függetlenül attól, hogy a közművesítésre mikor kerül sor, mekkora a közművesítésnek az ingatlanra eső költsége, és függetlenül attól is, hogy a megvásárolt ingatlan közművesítése időközben más módon megvalósult-e. E kötelezettség teljesítéséért az adásvételi szerződésben biztosítékot kell kikötni.

**4./ Vételi jog alapítása helyett adásvételre áttérés**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az MHSZ-ként ismert ingatlan eladásáról az Önkormányzat már korábban döntött, valamint döntött arról is, hogy az 1920/19 hrsz.-ú ingatlan egy részére, 5649 m2-re vonatkozóan vételi jogot enged meg a nyertes pályázónak. Az elmúlt időszakban a beruházó elkészítette ezzel kapcsolatban az építési engedélyezési terveket és benyújtotta azokat engedélyezésre. Jelen pillanatban az építési eljárás szünetel, meg kellett várni hozzá a Képviselő-testület általi HÉSZ módosítást, ezután még a telekalakítást, és csak ezt követően jön létre a konkrét építési telek. Erre való tekintettel javasolják azt, hogy az 1920/19 hrsz.-ú ingatlan egy része vonatkozásában már ne vételi jog alapítására kerüljön sor, hanem az is kerüljön már most értékesítésre, mert csak így tud létrejönni az építési telek, amire az építési engedélyt ki tudják adni. Az értékesítés egyéb feltételeit már elfogadta a Testület, most döntést kell hozni ebben az ügyben.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**65****/2023. (VI.30.) önkormányzati határozat**

Körmend Város Önkormányzata Képviselő-testülete hozzájárul ahhoz, hogy az Önkormányzat összevonja a csatolt vázrajz alapján a körmendi 1895 és 1897/3 hrsz-ú ingatlanokat, és az így létrejövő egy ingatlant egy adásvétel keretében értékesítse a Merito Rent Ingatlanhasznosító- és Befektető Zártkörűen Működő Részvénytársasággal (7632 Pécs, Árnyas liget 6. fszt. 1.) kötött adásvételi előszerződésben foglaltak alapján, a Képviselő-testület által már korábban megállapított vételár mellett.

**5./ Csatlakozás a lakossági LED- csere programhoz**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmend Város Önkormányzata is csatlakozik ahhoz a lakossági Led csere programhoz, melynek célja, hogy a lakosság a program keretein belül ingyenesen cserélhesse le a háztartásaikban található régi izzókat új, korszerű LED fényforrásokra. A LED-izzókhoz azon körmendi lakosok juthatnak majd hozzá, akiknek a nevén villanyszámla található, és regisztrálnak a ledcsere.hu oldalon. A regisztrációra a tervek szerint július 1 és augusztus 15 között lesz lehetőség. A programot a Körmendi Közös Önkormányzati Hivatal munkatársai fogják koordinálni. A fenti munkákat a Szociális Szolgáltató és Információs Központ kollégái végzik el, azért, hogy minél könnyebben és zártabb körülmények között történhessen meg a lámpatestek átadása. A Thököly utcai ingatlanban kerülne sor az átadásra, szerdai napokon 8 és 15 óra között. Az Önkormányzat részéről ez a program költségekkel és jelentős munkaszervezéssel jár, ezért ellentételezés nem illeti meg, ezt a költséget az Önkormányzat a lakosság érdekében vállalja magára.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Szép Dániel képviselő-testületi tag örül, hogy ez az előterjesztés itt van az asztalukon, bízik abban, hogy a Képviselő-testület támogatni fogja. Olyan javaslatot szeretne tenni, hogy minden létező fórumon próbálják meg a lakosságot tájékoztatni arról, hogy van egy ilyen lehetőség. Gondol itt a rádióra, újság, televízió, hogy minél több emberhez eljusson.

Bebes István polgármester köszöni a javaslatot, meg fogják tenni.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**66****/2023. (VI.30.) önkormányzati határozat**

Körmend Város Önkormányzata Képviselő-testülete megismerte a CYEB Energiamegoldások Kft-vel kötendő megállapodást, melyben az Önkormányzat közreműködik abban, hogy a körmendi lakossági háztartásokban lévő hagyományos izzók LED lámpára legyenek kicserélve, és a Képviselő-testület jóváhagyja azt, hogy a programban a csatolt szerződés mentén az Önkormányzat részt vegyen.

**6./ Védőnői feladatátadásról megállapodás megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2023. július 1-től jogszabályváltozás révén az állam gondoskodik a védőnői ellátásról. Vas Vármegyében a Vas Vármegyei Markusovszky Egyetemi Oktatókórházhoz kerül a feladatellátás. Az átadás folyamata júniusban elindult, amelynek végén egy megállapodást kell kötnie az átadó önkormányzatnak az átvevő intézménnyel. Az ingó és ingatlan vagyont az Önkormányzatok kötelesek ingyenes használatra átadni. A védőnők munkáltatója július 1-től a Kórház lesz, továbbá a Kórház kapja ettől az időponttól kezdődően a finanszírozást is a NEAK-tól erre a területre vonatkozóan. Sor került személyes egyeztetésre, ahol ahhoz ragaszkodtak, hogy a közüzemi költségeket és egyéb szolgáltatások díját az átvevő Kórház rendezze, amelyet a Kórház képviselői is elfogadtak. Később azonban olyan megállapodás -tervezetet küldtek, amelyben nem ez szerepelt, hanem az átalánydíjas elszámolás. Ez Körmendnek nem érdeke, és nem is ez került jóváhagyásra, ezért azt terjesztik most elő, amit a szóbeli egyeztetésen jóváhagytak a Kórház képviselői. Szintén a szóbeli egyeztetés után jelezték, hogy a megállapodásban foglaltaktól eltérően nem 4, hanem 3 védőnőt szeretne átvenni a Kórház, de a megállapodásban végig 4 szerepelt. Ezen nem szeretnének változtatni, mert a finanszírozást nem az Önkormányzat kapja erre a feladatra, hanem saját forrásból kellene ezt fedezni.

Dr. Stepics Anita jegyző elmondja, hogy nem teljesen jogszabályok mentén történt az előkészítés. Valamennyi védőnőt át kellene adni jogszabály szerint, ennek ellenére a Kórház nem kíván mindenkit átvenni. Szeretné kérni, adjanak Polgármester Úrnak olyan felhatalmazást, hogy amennyiben nem azt a megállapodást tudja aláírni, hanem egy csökkentett létszámút, akkor ne kelljen újra Testület elé hozni, mert nem szeretnének július 1-től finanszírozás nélkül maradni. Ugyanis ha nincs megállapodás, nem fogja az átvevő a közüzemi költségeket fizetni.

Tóth Gábor képviselő-testületi tag a Szociális és Egészségügyi Bizottság véleményét tolmácsolva elmondja, bár a tagokban felmerültek kérdések és kérdőjelek, nem tud mást tenni, a Bizottság támogatja a határozati javaslat elfogadását.

Bebes István polgármester kérdezi Elnök Úrtól, mik azok a kérdések és kérdőjelek, mert ezek fontosak.

Tóth Gábor képviselő-testületi tag elmondja, nincs túl jó tapasztalat a Markusovszky Kórházzal, mint üzemeltetővel. Vannak visszajelzések, melyek nem pozitívak, és félő, hogy nem lesz jó gazdája a védőnői szolgálatnak úgy, mint ahogy a város volt.

Bebes István polgármester ehhez különösebben nem szeretne hozzátenni. Vannak problémák, mint ahogy az is probléma volt, hogy a tárgyalás során képviselnek valamint, majd egy teljesen más olvasatú megállapodást küldenek ki.. Azt szeretnék, ha valaki megkapja a NEAK finanszírozást, akkor tokkal – vonóval állja azokat a költségeket, amelyek ezen terület üzemeltetéséből adódnak. Nyilván ez tárgyalás kérdése, ezért is javasolta, hogy azt a javaslatot tegyék a Képviselő-testület asztalára, amely leginkább szolgálja Körmend érdekeit. Egyrészt a védőnői szolgálat kezelését, amelyben valamennyi védőnő átvétele fontos, ha valaki a finanszírozást megkapja, akkor nyilván ennek költségeit ő állja. Másrészről pedig olyan korrekt megállapodás szülessen, ahol ténylegesen a területarányos költségmegosztás működik. Nyilvánvalóan Jegyző Asszony által elmondottakból következhet, hogy az elkövetkezendő napokban ismételt megbeszélést kell tartani, hiszen ezt a határozati javaslatot most vissza is kell küldeni. Kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**67****/2023. (VI.30.) önkormányzati határozat**

Körmend Város Önkormányzatának Képviselő-testülete a védőnői szolgálat átadásáról szóló megállapodást megismerte, és azt a melléklet szerinti tartalommal jóváhagyja, továbbá felhatalmazza a polgármestert annak aláírására.

**7./ Hulladékgazdálkodás átalakítása- tájékoztatás**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Országgyűlés a hulladékgazdálkodás átalakításáról döntött. Az önkormányzati feladatkörből elvételre került a hulladékgazdálkodás, melyet a MOL Nyrt feladatkörébe adtak, azzal, hogy a MOL koncesszori alvállalkozónak átadhatja a feladatot. A MOL létrehozta a MOHU MOL Zrt-t, kifejezetten a hulladékgazdálkodási feladatok ellátására hivatott céget. Az Önkormányzatoknak a tulajdonukban álló összes hulladékgazdálkodási létesítményt, eszközt át kellett adniuk a Koordináló szervezetnek. Körmenden nem voltak ilyen eszközök önkormányzati tulajdonban, mivel a hulladékgazdálkodást külsős cég biztosította. Egy kivétel van, ahol az Önkormányzat földtulajdont biztosított egy körmendi hulladékudvar létesítésére. A város is tagja a megyei hulladékgazdálkodási Társulásnak. A Társulás megtárgyalta a tulajdonát képező vagyonelemek bérbe adását, a szerződéséket csatolták. Láthatják, hogy járművek, szelektív szigetek, szombathelyi hulladékválogató, és az összes hulladékudvar bérbeadásra kerül. Vitájuk a Hulladékgazdálkodási Társulás előtt azt, hogy 2023. évre 116 millió forint bevételt vár a tagi hozzájárulásból a tagoktól, de a tagok évek óta nem tudják ezt befizetni. Évek óta próbálják kezdeményezni, hogy ezt a tagok felé engedjék el, hiszen a bérleti díjak befolynak a Társulás felé, így a cég 889 millió forint pénzmaradvánnyal zárt. Emiatt vannak belső viták, továbbra is azt képviselik, hogy ezeket a hozzájárulásokat ne kelljen megfizetni. Ezt a tájékoztatást azért tette, mert változni fog Körmenden is a feladatellátás. A hulladékszállítási napok biztosan változnak, erről ki is osztottak egy tájékoztatást. A lakosság fele is jelezni kell valamennyi fórumon.

Tubolyné Balázs Nóra irodavezető jelzi, már ki lett küldve a lakosság részére a jelzés.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**68****/2023. (VI.30.) önkormányzati határozat**

Körmend Város Önkormányzata Képviselő-testülete, mint a Nyugat-.dunántúli Regionális Hulladékgazdálkodási Társulás tagja, megismerte a Társulás és az STKH Nkft, illetve a Társulás és a MOHU MOL Zrt. között kötendő bérleti szerződéseket a társulás vagyontárgyait, köztük a körmendi hulladékudvart és a Körmenden található hulladékgyűjtő szigeteket érintően, és az a szerződésekben foglaltakat tudomásul veszi.

**8./ Pályázat beadása a Miniszterelnökség aktív Magyarországért felelős államtitkára által kiírt az Élmény- és Szabadidősport Programra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a pályázati felhívást a testületi ülés anyagának elkészítésekor kapták meg, mindenesetre igyekeztek az elkészítését minél előbb lebonyolítani, belevonva azokat a civil szervezeteket, akik ezen a területen dolgoztak a korábbi időszakokban. Ennek révén próbálták meg kialakítani azt a megoldást és programtervet, amely az előterjesztésben is szerepel. A célzott tevékenységek jelen vannak, kéri, hogy a határozati javaslattal a Képviselő-testület támogassa a pályázat benyújtását, amely 100 %-osan támogatott.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**69****/2023. (VI.30.) önkormányzati határozat**

Körmend Város Önkormányzatának Képviselő-testülete

* támogatja az „Élmény- és Szabadidősport Programot” című pályázati felhívásra „Mozdulj Körmend” címmel pályázat benyújtását
* felhatalmazza a polgármestert a pályázat benyújtására és minden további intézkedés, jognyilatkozat megtételére, valamint szükséges dokumentum aláírására.

**9./ Gördülő Fejlesztési Terv (GFT) módosítása, a 2023 – 2037 közötti időszakra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy szükség volt egy kis egyeztetésre a Vasivíz Zrt-vel, hogy ezt az előterjesztést idehozhassák. A víziközmű gördülő fejlesztési terv módosítását javasolják, azért, hogy több beruházás is elindulhasson. Az egyik a Hunyadi lakópark szennyvíz kiépítése, ami benne van ugyan a gft-ben, de előzetes árajánlat alapján növelni kell hozzá a szükséges keretet. Az ipari feltáró út melletti szennyvízvezeték kiépítés költségvetési sora terhére szükséges ezt megvalósítani. Így kezdődhet meg még idén a Hunyadi lakóparkban, a beépített lakóterületek mögött közvetlenül a szennyvízvezeték kiépítése. Teljesen nem tudják itt kiépíteni a szennyvizet, ahhoz kevés a HD, de jövőre ez is sikerülhet, hiszen addig is képződik újabb HD a rendszeren. Elkezdődhet ennek a lakótömbnek a fejlesztése és a szennyvíz után, utcasoronként haladva a víz, gáz, áramkiépítést kellene megvalósítani, ahogy a források ezt engedik számukra. A másik fejlesztés a Körmend, Thököly utca déli végén a vezeték kiépítése, amely nem szerepelt a gft-ben eredetileg, ezért ide beépíteni szükséges. A harmadik a Bástya utcai fedlapcsere, amit szintén szükséges beépíteni a gft fejlesztési soraiba.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**70****/2023. (VI.30.) önkormányzati határozat**

1. Körmend Város Önkormányzata Képviselő-testülete jóváhagyja a vízi-közmű szolgáltatást érintő, módosított 15 éves gördülő fejlesztési terv 2023-2037- évekre vonatkozó módosítását az alábbiak szerint:

- Az iparterületet feltáró út építéséhez kapcsolódó szennyvízelvezető hálózat kiépítése (gerincvezeték építés: 11500 eFt, átemelő műtárgy kiépítése 20000eFt) forrását a S015 Körmend szennyvízrendszer 2023. évi beruházások keretében átcsoportosítja az Önkormányzat a Hunyadi Lakópark szennyvízelvezetési rendszere kiépítéséhez, a forrást így megemelve nettó 90 275 eFt-ra a használati díj terhére.

- A szennyvíz gerinchálózat Thököly I. u. D-i, hiányzó szakasza kiküszöbölésére a Thököly I. u. 38. sz. ingatlan szennyvízbekötése céljából nettó 3 700 eFt összeget biztosít az Önkormányzat a S015 Körmend szennyvízrendszer 2023. évi beruházások terhére.

- Az S015 Körmend szennyvízrendszer 2023. évi felújítások és pótlások keretében, a szennyvízhasználati díj terhére, a Kölcsey F. u.-i szennyvízakna fedlapok cseréjéhez nettó 892 952 ,-Ft összeget biztosít az Önkormányzat.

2. Az Önkormányzat felkéri a VASIVÍZ Zrt-t, hogy a gft módosítását készítse elő és nyújtsa be a Magyar Energetikai és Közműszabályozási Hivatalhoz jóváhagyásra.

3. A Képviselő-testület felhatalmazza a Pénzügyi és Közbeszerzési Bizottságot, hogy a Hunyadi Lakópark szennyvízelvezetési rendszere kiépítésére és a szennyvíz gerinchálózat Körmend, Thököly I. u. D-i, hiányzó szakasza kiépítésére folytassa le a közbeszerzési eljárást felelős akkreditált közbeszerzési szaktanácsadó bevonásával.

**10./ Ipari park kérelme**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az ipari park tulajdonosa kereste meg az Önkormányzatot, hogy szeretné az ipari park víziközmű rendszerét önkormányzati tulajdonba, és a Vasivíz Zrt. üzemeltetésébe adni. A Vasivíz Zrt átvizsgálta a szóban lévő hálózatot, előírt kisebb fejlesztéseket, amik megvalósítása után átvenné üzemeltetésre a rendszert. Az ipari park tulajdonosa ígéretet tett, hogy elvégezteti a fejlesztéseket, ha a Testület előtte kinyilvánítja, hogy hajlandó tulajdonba venni a rendszert térítésmentesen. Szeretné jelezni, hogy térítésmentes átadás abban az esetben történik, ha ezek a karbantartással kapcsolatos feladatok megvalósulnak, akkor ingyenesen az önkormányzati tulajdont fogja növelni. Elvi döntést kell hozni, hogy a fejlesztések megvalósulhassanak, azután lehet a konkrét tulajdonba adást megtárgyalni.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**71****/2023. (VI.30.) önkormányzati határozat**

Körmend Város Önkormányzata Képviselő- testülete támogatja a körmendi ipari park ivóvíz és szennyvízközmű rendszerének önkormányzati tulajdonba történő, térítésmentes átvételét azt követően, ahogy az ipari park üzemeltetője elvégezte a VASIVÍZ Zrt. által az átvételhez meghatározott feltételeket, és ezt a VASIVÍZ Zrt. leigazolta az Önkormányzat előtt.

A Képviselő-testület felhatalmazza polgármestert a szükséges intézkedések megtételére, a tulajdonba vétel és az üzemeltetésbe adás kapcsán a szerződések megkötésére, és a közművagyon önkormányzati törzsvagyonba történő aktiválására.

További kérdés, vélemény nem hangzik el. Bebes István a Képviselő-testület nyílt ülését 8 óra 42 perckor bezárja.

K. m. f.

Bebes István dr. Stepics Anita

polgármester jegyző